Zavod za zapošljavanje Crne Gore

Br. 02-3853

Podgorica, 11.04.2016.

U skladu sa Uputstvom o postupku izbora predstavnika nevladinih organizacija za članove radnog tijela Zavoda za zapošljavanje Crne Gore (Bilten Zavoda, br.44), Zavod za zapošljavanje Crne Gore, dana 11.04.2016. godine, objavljuje

**JAVNI POZIV**

nevladinim organizacijama

za izbor članova u Savjet Fonda za profesionalnu rehabilitaciju i zapošljavanje lica sa invaliditetom, za period 2016/2020 godina

Zavod za zapošljavanje Crne Gore, na osnovu člana 2 Uputstva o postupku izbora predstavnika nevladinih organizacija za članove radnog tijela Zavoda za zapošljavanje Crne Gore, poziva nevladine organizacije koje predstavljaju lica sa invaliditetom**,** da predlože kandidata za člana Savjeta Fonda za profesionalnu rehabilitaciju i zapošljavanje lica sa invaliditetom.

Zakonom o profesionalnoj rehabilitaciji i zapošljavanju lica sa invaliditetom ("Službeni list CG", br.49/08,73/10 i 39/11) utvrđeno je, da Zavod obrazuje Savjet Fonda za profesionalnu rehabilitaciju i zapošljavanje lica sa invaliditetom, u čiji sastav, udruženja koja predstavljaju lica sa invaliditetom predlažu dva člana. Zadatak Savjeta Fonda je da prati realizaciju mjera i aktivnosti koje su u funkciji unapređivanja profesionalne rehabilitacije i zapošljavanja lica sa invaliditetom, kao i namjensko korišćenje sredstava Fonda.

Za člana Savjeta Fonda, nevladina organizacija može da predloži samo jednog kandidata**.**

Nevladina organizacija može da predloži kandidata, ako:

* je upisana u registar nevladinih organizacija prije objavljivanja javnog poziva;
* u aktu o osnivanju i statutu ima utvrđene djelatnosti i ciljeve u oblastima profesionalne rehabilitacije i zapošljavanja lica sa invaliditetom;
* je u prethodnoj godini realizovala najmanje jedan projekat ili aktivnost u vezi sa profesionalnom rehabilitacijom i zapošljavanjem lica sa invaliditetom;
* je predala poreskom organu prijavu za prethodnu fiskalnu godinu ( bilans stanja i bilans uspjeha );
* više od polovine članova organa upravljanja nevladine organizacije nijesu članovi političkih partija, javni funkcioneri, rukovodeća lica ili državni službenici, odnosno namještenici.

Kandidat nevladine organizacije može biti lice koje:

* je crnogorski državljanin, sa prebivalištem u Crnoj Gori;
* posjeduje iskustvo u vezi sa zadatkom Savjeta Fonda;
* nije član organa političke partije, javni funkcioner, državni službenik, odnosno namještenik.

Nevladina organizacija, uz predlog kandidata, dostavlja:

* kopiju rješenja o upisu u registar nevladinih organizacija;
* kopije akta o osnivanju i statuta;
* pregled realizovanih projekata i aktivnosti u prethodnoj godini u vezi sa profesionalnom rehabilitacijom i zapošljavanjem lica sa invaliditetom;
* kopiju potvrde o podnesenoj poreskoj prijavi za prethodnu godinu;
* izjavu lica ovlašćenog za zastupanje i predstavljanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici.

Nevladina organizacija dostavlja i :

* fotokopiju lične karte ili drugog dokumenta na osnovu kojeg se utvrđuje identitet kandidata za člana Savjeta Fonda;
* biografiju kandidata, sa podacima o iskustvu u programima profesionalne rehabilitacije i zapošljavanja lica sa invaliditetom;
* izjavu kandidata da nije član organa političke partije, javni funkcioner, rukovodeće lice ili državni službenik, odnosno namještenik;
* izjavu kandidata da prihvata kandidaturu za člana Savjeta Fonda.

Rok za dostavljanje predloga je osam dana, od dana objavljivanja javnog poziva na internet stranici Zavoda za zapošljavanje Crne Gore.

Zavod, u roku od tri dana od isteka roka za podnošenje prijava, na svojoj internet stranici objavljuje listu kandidata, koji su predloženi za članove Savjeta Fonda, sa nazivima nevladinih organizacija, koje su ih predložile.

Direktor Zavoda, u roku od pet dana od objavljivanja liste kandidata bira onog kandidata, za kojeg je dostavljeno najviše prijedloga nevladinih organizacija.

Ako za dva ili više kandidata ima isti broj prijedloga, prednost u izboru se daje kandidatima, koji su učestvovali u realizaciji većeg broja projekata u oblasti profesionalne rehabilitacije i zapošljavanja lica sa invaliditetom.

Predlaganje kandidata sa dokumentacijom dostavlja se arhivi Zavoda za zapošljavanje Crne Gore, ul. Bulevar Revolucije br. 5 - Podgorica, sa napomenom „ predlaganje kandidata za člana Savjeta Fonda za profesionalnu rehabilitaciju i zapošljavanje Crne Gore“.

**/./**